Diari Oficial de la Generalitat Valenciana


Sumari del DOGV 5325, del 16-08-2006 (2006/9480)

RESOLUCIÓ de 26 de juliol de 2006, de la Direcció General de Qualitat Ambiental, per la qual es delega en la Cambra Oficial de Comerç, Indústria i Navegació de València l'exercici de determinades funcions competència de l'esmentada direcció general.
---------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5325

Data del DOGV
:   16-08-2006

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2006/9480


Data del document
:   26-07-2006

Organisme emissor
:   Conselleria de Territori i Habitatge

Tipus de document
:   Resolució

Anàlisi jurídica

 Descriptors 

:   * València
    * delegació de poders
    * gestió de residus
    * cambra de comerç i indústria

RESOLUCIÓ de 26 de juliol de 2006, de la Direcció General de Qualitat Ambiental, per la qual es delega en la Cambra Oficial de Comerç, Indústria i Navegació de València l'exercici de determinades funcions competència de l'esmentada direcció general. [2006/F9480]  
La Llei 10/1998, de 21 d'abril, de Residus, així com el Reial Decret 833/1988, de 20 de juliol, vigent conforme a la disposició derogatòria única de l'esmentada llei mentre no s'opose a aquesta, establixen el marc jurídic normatiu bàsic en matèria de residus, incloent el règim aplicable a la producció i la gestió de residus. En relació amb el trasllat de residus perillosos, aquesta última norma establix les condicions en què ha d'efectuar-se, entre les quals s'inclou l'obligació del productor o gestor que es propose cedir residus perillosos de remetre, almenys, amb 10 dies d'antelació a la data de l'enviament dels esmentats residus una notificació de trasllat.  
Igualment amb el caràcter de normativa bàsica, la Llei 11/1997, de 24 d'abril, d'Envasos i Residus d'Envasos, regula el règim aplicable a aquest tipus de residus. Després de la modificació que d'aquesta llei va efectuar la Llei 10/1998, la disposició addicional setena establix l'obligatorietat dels responsables de la posada en el mercat de productes envasats o d'envasos industrials o comercials, que després del seu ús generen una quantitat de residus d'envasos superior a la que determine el Govern o, si és el cas, les comunitats autònomes, d'elaborar plans empresarials de prevenció per a minimitzar i previndre en origen la producció i el caràcter nociu dels residus d'envasos que es generen, els quals han de ser aprovats per les comunitats autònomes. Aquestes disposicions es completen pel que establix el Reial Decret 782/1998, de 30 d'abril, pel qual s'aprova el Reglament per al desplegament i execució de la Llei 11/1997, de 24 d'abril, d'Envasos i Residus d'Envasos.  
En l'àmbit autonòmic, la Llei 10/2000, de 12 de desembre, de Residus de la Comunitat Valenciana, regula i completa el règim aplicable en matèria de residus, perillosos i no perillosos, incloent les obligacions que han de complir els productors i gestors de residus. En relació amb la producció de residus perillosos, l'article 45 establix l'obligatorietat de tots els productors d'aquests residus i d'aquells altres que figuren en la llista que s'elabore conforme al que establix l'article 42, d'elaborar i presentar en la conselleria competent en medi ambient un pla de prevenció i reducció de residus, regulant la seua periodicitat i contingut mínim.  
Mitjançant el Decret 8/2004, de 3 de setembre, del president de la Generalitat, pel qual s'assignen competències a la Presidència de la Generalitat i a les conselleries amb competències executives, s'assignen a la Conselleria de Territori i Habitatge, entre altres, les competències en matèria de medi ambient, corresponent les funcions relatives a residus a la Direcció General de Qualitat Ambiental d'acord amb el Decret 119/2003, d'11 de juliol, del Consell de la Generalitat, pel qual s'aprova el Reglament Orgànic i Funcional de la Conselleria de Territori i Habitatge i l'ordre dictada en el seu desenvolupament de data 11 d'abril de 2006.  
La Llei 3/1993, de 22 de març, Bàsica de les Cambres Oficials de Comerç, Indústria i Navegació, les definix com a corporacions de dret públic, partint de la seua participació en la naturalesa de les administracions públiques, posada en relleu pel Tribunal Constitucional. Aquesta naturalesa està igualment prevista en la Llei 11/1997, de 16 de desembre, de la Generalitat Valenciana, de Cambres de Comerç, Indústria i Navegació de la Comunitat Valenciana, que les definix com a corporacions de dret públic dependents de la Generalitat, configurant-se com a òrgans consultius i de col·laboració amb les administracions públiques, especialment amb la de la Generalitat, sense menyscabament dels interessos privats que perseguixen, gaudint de personalitat jurídica pròpia i plena capacitat d'obrar per al compliment dels seus fins.  
D'acord amb el seu article 3, les cambres tenen com a finalitat la representació, la promoció i la defensa dels interessos generals del comerç, la indústria i la navegació i la prestació de serveis a les empreses que exercisquen les indicades activitats, a més de l'exercici de les competències de caràcter públic que els atribuïx la llei i de les que els puguen encomanar o delegar les administracions públiques.   
L'article 7 inclou les funcions de les cambres oficials de comerç, indústria i navegació, establint que els correspondrà, l'exercici, entre altres, de funcions en matèria d'informació, assessorament i prestació de serveis a les empreses, tant per a la seua creació com per al desenvolupament de la seua activitat, l'elaboració d'estadístiques, la tramitació de programes públics d'ajudes a les empreses i la gestió de serveis públics relacionats amb aquestes, així com la col·laboració amb els òrgans competents de la Generalitat informant sobre els estudis treballs i accions que es realitzen sobre medi ambient.  
El mateix precepte preveu que les cambres podran dur a terme qualsevol funció de caràcter publicoadministratiu que se'ls encomane o delegue la Generalitat Valenciana sempre que siguen plenament compatibles amb la seua naturalesa i funcions.  
El Decret 158/2001, de 15 d'octubre, del Govern Valencià, pel qual s'aprova el Reglament de les Cambres Oficials de Comerç, Indústria i Navegació de la Comunitat Valenciana i del seu Consell, desenvolupa les disposicions de la Llei 11/1997, relatives, entre altres aspectes, a les funcions de les cambres.   
Conforme a l'article 5 de l'esmentat decret, amb l'acord previ del Govern Valencià, es podrà delegar en les cambres oficials de comerç, indústria i navegació de la Comunitat Valenciana o en el Consell de Cambres Oficials de Comerç, Indústria i Navegació del Comunitat Valenciana, l'exercici de funcions o la gestió d'activitats atribuïdes a l'administració de la Generalitat Valenciana.   
La delegació, prèvia tramitació de l'oportú expedient administratiu en què s'acredite la concurrència de circumstàncies tècniques, econòmiques, socials, jurídiques o territorials que l'aconsellen, ha de comptar amb la prèvia acceptació expressa de la cambra de comerç, indústria i navegació corresponent i l'informe previ del Consell de Cambres Oficials de Comerç, Indústria i Navegació de la Comunitat Valenciana.  
L'acte de delegació ha de delimitar les competències o funcions a què es referix, les facultats concretes que es deleguen, les condicions específiques per al seu exercici, els recursos econòmics que s'atribuïxen i els mitjans de control que es reserva l'administració de la Generalitat.  
Per raó del que s'ha exposat, prèvia tramitació de l'oportú expedient administratiu, resolc:  
Primer  
Delegar en la Cambra Oficial de Comerç, Indústria i Navegació de València l'exercici de les funcions competència de la Direcció General de Qualitat Ambiental de la Conselleria de Territori i Habitatge, en les matèries següents:  
. Plans de prevenció i reducció de residus perillosos.  
. Plans empresarials de prevenció de residus d'envasos.  
. Notificacions prèvies de trasllat de residus perillosos.  
Segon  
Les facultats que es deleguen són les de recepció i revisió del contingut dels esmentats documents, requeriments d'esmena quan calga, certificat, resolució, remissió de circulars informatives, prestació d'informació i assessorament necessari per a l'adequat compliment per part de les empreses de les obligacions legalment exigibles en matèria de residus. En relació amb les notificacions prèvies de trasllat de residus perillosos es delega igualment la facultat de comunicar la impossibilitat d'efectuar aquells trasllats que no complisquen el que disposa la normativa vigent en matèria de residus.  
Tercer  
Les funcions objecte de la present delegació s'exerciran per la cambra amb subjecció a les condicions següents:  
. Plans de prevenció i reducció de residus perillosos (plans de minimització de residus perillosos):  
1. La presentació dels plans pot efectuar-la les empreses en la seu de la Cambra Oficial de Comerç, Indústria i Navegació de València, així com a la Conselleria de Territori i Habitatge, en els serveis territorials d'aquesta, oficines PROP, o a través de qualsevol dels mitjans establits en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i en el Decret 130/1998, de 8 de setembre, del Govern Valencià, de registre d'entrada i eixida de sol·licituds, escrits i comunicacions i documents de l'administració de la Generalitat Valenciana.  
2. Aquells plans que es reben en la Conselleria de Territori i Habitatge es remetran a la Cambra de València per a la seua revisió.   
3. La cambra assignarà a cada pla un número d'expedient a l'efecte del seu control i seguiment administratiu.   
4. La cambra revisarà els plans presentats a fi de comprovar si complixen el contingut mínim establit en l'article 45 de la Llei 10/2000, de 12 de desembre, de Residus de la Comunitat Valenciana. Aquest precepte establix l'obligatorietat dels productors de residus perillosos de presentar un pla de prevenció i reducció d'aquests residus i la revisió del pla presentat cada quatre anys. El contingut mínim que han de contindre aquests plans figura concretat per la Direcció General de Qualitat Ambiental en la pàgina web de la Conselleria de Territori i Habitatge davall l'epígraf «Plans de minimització», i pot igualment figurar en la pàgina web de la Cambra de Comerç, Indústria i Navegació de València.  
5. En el cas que la documentació presentada per l'interessat no puga tindre la consideració de pla de prevenció i reducció de residus, la cambra el tornarà a l'interessat, remetent-li comunicació en què s'indique dit extrem així com l'obligació de presentar un pla en la forma adequada, amb el contingut mínim establit.  
6. En cas que el pla presentat no s'ajuste al contingut mínim, la cambra remetrà a l'interessat l'ofici de requeriment perquè l'emplene degudament d'acord amb el contingut exigit per l'article 45 de la Llei 10/2000, de residus de la Comunitat Valenciana. La cambra pot efectuar els requeriments i actuacions que considere oportunes per al correcte compliment dels plans de prevenció i reducció de residus perillosos.   
7. L'expedient finalitzarà mitjançant certificat emés per la Cambra Oficial de Comerç, Indústria i Navegació de València en el qual es faça constar l'adequació o no dels plans presentats al contingut mínim legalment exigit.   
8. Tots els requeriments, comunicacions, notificacions i actes dictats per la cambra seran objecte d'incorporació a l'expedient, juntament amb el corresponent justificant de recepció per l'interessat.  
9. La Cambra de Comerç, Indústria i Navegació de València habilitarà un número telefònic, així com una adreça de correu electrònic, a fi que els interessats puguen rebre la informació que necessiten relacionada amb els plans de prevenció i reducció de residus perillosos.  
10. Amb antelació suficient a la terminació de l'exercici econòmic, conclosa la revisió dels plans, la cambra remetrà a la Direcció General de Qualitat Ambiental un informe comprensiu de les actuacions realitzades en la matèria, informe que inclourà també la relació de les empreses que han presentat plans conforme al contingut mínim exigit, i la d'aquelles que, havent sigut requerides per a la seua presentació, no hagen acomplit els plans o no els hagen ajustat al contingut mínim.  
. Plans de prevenció i reducció d'envasos i residus d'envasos:  
1. Quant a la presentació dels plans i, si és el cas, la remissió a la Cambra Oficial de Comerç, Indústria i Navegació de València, se seguirà el que establixen els punts 1 i 2 de l'apartat relatiu als plans de prevenció i reducció de residus perillosos.  
2. La cambra revisarà els plans presentats a fi de comprovar la seua adequació a la Llei 11/1997, de 24 d'abril, d'Envasos i Residus d'Envasos, i a les prescripcions establides en l'article 3 del reglament de desplegament i execució de l'esmentada llei, Reial Decret 782/1998, de 30 d'abril, pel qual s'aprova el Reglament per al Desplegament i Execució de la Llei 11/1997, de 24 d'abril, d'Envasos i Residus d'Envasos.  
3. La cambra assignarà a cada pla un número d'expedient a l'efecte del seu control i seguiment administratiu i emplenarà la base de dades que li serà facilitada per la Direcció General de Qualitat Ambiental.  
4. En els plans ha de constar com a mínim la informació que es detalla a continuació:  
. Dades generals de l'empresa i informació sobre la seua activitat i productes que comercialitza.  
. Descripció detallada dels envasos utilitzats per a comercialitzar els productes (nombre d'unitats, materials, tipus, pes unitari, dimensions...).  
. Quantitat en pes del producte envasat posat en el mercat (Kp) i dels residus d'envàs generats (Kr) durant l'any anterior a la presentació del Pla Empresarial de Prevenció, per a cada material d'envasament i per al total d'envasos i indicadors Kr/Kp d'aquest any.  
. Mesures previstes per a complir els objectius de prevenció i reduir l'indicador Kr/Kp amb referència als indicadors previstos en l'article 3.2 del Reial Decret 782/1998.  
. Indicador Kr/Kp per als distints materials que empra l'empresa i per al total de materials, per als tres anys de vigència del pla empresarial de prevenció.  
. Percentatge de reducció, amb relació a l'indicador Kr/Kp, que es pretén aconseguir durant els tres anys mitjançant l'adopció de les mesures proposades.  
. Mecanismes de control per a comprovar el compliment dels objectius.  
5. Si la documentació és correcta i completa, l'òrgan competent de la Cambra Oficial de Comerç, Indústria i Navegació dictarà una resolució per la qual s'aprove, per un termini de tres anys, el pla empresarial de prevenció de residus d'envasos.   
6. En cas que la documentació no siga correcta, la cambra remetrà ofici d'esmena a l'interessat, podent efectuar els requeriments que considere oportuns fins al correcte ompliment dels plans de prevenció i reducció d'envasos i residus d'envasos.  
7. En cas que els plans no complisquen les prescripcions legalment exigibles, la cambra dictarà una resolució en què s'indique que no tenen els requisits necessaris per a ser objecte d'aprovació, resolució que serà dictada per l'òrgan competent de la cambra per delegació conforme a la present resolució.  
8. Per raó de l'exigència legal de presentar, abans del 31 de març de cada any, durant els tres anys de vigència del pla, l'acreditació per part de les empreses del grau de compliment dels objectius previstos mitjançant la presentació d'un informe anual de seguiment, la cambra rebrà igualment aquests informes, el contingut mínim dels quals serà el següent:  
. Inventari d'envasos posats en el mercat l'any de referència de l'informe de seguiment.  
. Indicador Kr/Kp i percentatge de reducció aconseguit.  
. Mesures de prevenció adoptades durant l'any.  
. Valoració del grau d'implantació del pla empresarial de prevenció de residus d'envasos.  
9. La cambra revisarà els informes anuals de seguiment per a comprovar la seua adequació, efectuant, si és el cas, els requeriments que siguen oportuns i, emetent finalment la diligència per la qual s'incorporen a l'expedient i en la qual conste la seua adequació al contingut mínim anteriorment indicat.  
10. Tots els requeriments, comunicacions, notificacions i actes dictats per la cambra seran objecte d'incorporació a l'expedient, juntament amb el corresponent justificant de recepció.  
11. Amb antelació suficient a la terminació de l'exercici econòmic, conclosa la revisió dels plans, així com dels informes d'actualització de plans ja aprovats amb anterioritat, la cambra remetrà a la Direcció General de Qualitat Ambiental informe comprensiu de les actuacions realitzades en la matèria.   
Aquest informe contindrà, quant als plans, una taula amb una relació d'empreses que han presentat el pla empresarial de prevenció, indicant els Kr/Kp del total d'envasos, per a l'any de partida i els tres següents anys plantejats per l'empresa i el percentatge de reducció que pretén aconseguir. Igualment contindrà una relació de les empreses els plans de la qual no hagen sigut objecte d'aprovació.  
Igualment contindrà, quant als informes d'actualització, una relació de les empreses que hagen presentat el seu corresponent informe i el contingut de les quals s'ajuste al mínim anteriorment indicat, així com una relació d'empreses que no hagen presentat l'informe anual d'actualització.  
12. La Cambra de Comerç, Indústria i Navegació de València habilitarà un número telefònic, així com una adreça de correu electrònic, a fi que els interessats puguen rebre la informació i l'assessorament que necessiten en relació amb els plans de prevenció de residus d'envasos i els informes d'actualització.  
. Notificacions prèvies de trasllat de residus perillosos:  
1. La Cambra Oficial de Comerç, Indústria i Navegació de València habilitarà un número de telèfon, fax i adreça de correu electrònic a fi de prestar a les empreses la informació necessària en la matèria.  
2. La cambra rebrà directament, a través del fax que a l'efecte habilite, les notificacions prèvies de trasllat de residus perillosos que, conforme al Reial Decret 833/1988, de 20 de juliol, han d'efectuar-se amb una antelació mínima de 10 dies al trasllat previst.  
3. La cambra revisarà diàriament les notificacions prèvies rebudes, comprovant si el productor figura autoritzat o inscrit en el corresponent registre accedint al programa RES de la Conselleria de Territori i Habitatge. Comprovarà de la mateixa forma si el gestor està degudament autoritzat per a efectuar l'operació de gestió de què es tracte en la corresponent notificació realitzada.  
4. La cambra podrà remetre les comunicacions que considere oportunes informant les empreses de les obligacions legalment exigibles en matèria de producció i gestió de residus.  
5. En cas de rebre una notificació prèvia d'un trasllat que no puga realitzar-se per no tindre autorització o registre el productor, pels residus objecte del trasllat o per no tindre l'autorització o registre corresponent el gestor que està previst que ho efectue, remetrà directament a l'empresa que realitze la notificació, de forma immediata, fax en què s'indique que el trasllat no pot efectuar-se.  
6. La Direcció General de Qualitat Ambiental habilitarà una o dues direccions de correu electrònic a fi que la cambra puga comunicar de forma immediata a la conselleria la improcedència advertida quant al trasllat previst.  
Quart  
La Direcció General de Qualitat Ambiental facilitarà a la cambra de comerç l'accés a aquelles bases de dades de la Conselleria de Territori i Habitatge que siguen necessàries per a l'exercici de les funcions objecte de delegació, a fi d'efectuar una adequada i eficaç gestió d'aquest exercici. La cambra ha d'utilitzar i mantindre amb la diligència deguda les esmentades bases de dades, sense que puga utilitzar-les per a fins diferents dels inherents a les funcions que es deleguen. Tampoc podrà divulgar-les ni cedir-les en cap concepte.  
Quant als fitxers que continguen dades de caràcter personal, la cambra efectuarà un tractament correcte d'aquestes, respectant en tot moment les disposicions de la Llei 15/1999, de Protecció de Dades de Caràcter Personal (LOPD) i la resta de disposicions complementàries, així com, si és el cas, la normativa vigent en matèria de secret comercial o industrial.  
Cinqué  
Les despeses derivades de l'exercici de les funcions objecte de la present delegació es finançaran en l'exercici 2006 fins a un import màxim de seixanta mil sis-cents euros (60.600,00 euros), tots els impostos inclosos, a càrrec del capítol II del programa 442.60, aplicació econòmica 05.88.43.991.24.4, dels pressupostos de la Generalitat per al 2006.   
El pagament es realitzarà mensualment per l'import corresponent a les activitats realitzades en el mes anterior, conforme als següents preus unitaris:  
Plans de prevenció i reducció  
de residus perillosos 25 €  
Plans empresarials de prevenció  
i reducció de residus d'envasos 50 €  
Notificacions prèvies de trasllat   
de residus perillosos 4 €  
Anualment es publicarà en el Diari Oficial de la Generalitat l'import destinat a l'exercici de les funcions que es deleguen i, si és el cas, els preus unitaris aplicables en relació amb les dites funcions, sempre que existisca consignació pressupostària adequada i suficient en el corresponent exercici econòmic i romanga vigent la delegació.  
Sisé  
La Direcció General de Qualitat Ambiental disposarà en tot moment d'accés a la informació que sol·licite a la cambra en relació amb les funcions objecte de la delegació, reservant-se l'exercici de les competències de control dels possibles incompliments de la normativa vigent en matèria de residus i, si és el cas, remissió de les actuacions a l'Àrea d'Inspecció del Territori de la Conselleria de Territori i Habitatge.  
Seté  
Les resolucions que la cambra adopte per delegació indicaran expressament aquesta circumstància i es consideraran dictades per l'òrgan delegatori, procedint contra aquestes la interposició de recurs d'alçada, en el termini d'un mes des de l'endemà de la notificació, d'acord amb el que establixen els articles 114 i 115 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
En tots els altres actes i tràmits que efectue la cambra es farà constar igualment que s'efectuen per delegació segons la present resolució.  
Huité  
La delegació serà revocable en qualsevol moment per l'òrgan delegatori. El present acte de delegació, així com la seua revocació, serà objecte de publicació en el Diari Oficial de la Generalitat.  
València, 26 de juliol de 2006.. El director general de Qualitat Ambiental: Jorge Lamparero Lázaro.